Notum sit omnibus sancte Matiscensis ecclesie filiis presentibus et futuris, quia cum esset domnus Walterius presul in propria sede, juxta ecclesiam Beati Vincentii martiris, Rannulfus prepositus et Walterius decanus cum aliis canonicis, adiit ejus presentiam quidam clericus nomine Breidincus humiliter poscens ut sibi concederent canonicale contubernium; qui audientes requisierunt quemdam mansum quem dudum Stephanus, filius Artaldi, Sancto Vincentio dederat, quem ipse suum esse dicebat, situm in pago Matisconense, in agro Fusciacense, in villa Cavaniaco. Terminatur ab oriente et occidente terra Hebreorum, a meridie terra ejusdem Beati Vincentii, a circio via publica. Quod ipse Breidincus audiens, sponte predictum mansum reddidit, et si aliquam rectitudinem ibi habebat, Domino Sanctoque Vincentio dedit. Preterea, propter canonicam societatem, dedit Domino Sanctoque Vincentio quasdam terras quas quidam homo nobilis, nomine Humbertus, propinquus ejus sibi dederat, ut sibi in vita sua victum et vestitum preberet; sunt autem he res site in eodem pago et in villa Varennas. Igitur predictus Breindincus has terras, campos, scilicet vircarias, prata, silvas, cum omnibus ad se pertinentibus, laudante jam dicto Humberto, Sancto Vincentio dedit ad mensam fratrum, sicut eas Osbertus pater ejus et Alia mater ejus ipsi Humberto dimiserunt et ipse eas tenuit; et faciant rectores Sancti Vincentii quicquid facere voluerint eo pacto ut nulli laico homini he terre dentur per beneficium, neque per precariam. S. Braidenci qui fieri et firmare rogavit. S. Humberti. S. Arberti. S. Alterius Humberti. S. Aimonis.